Lav et referat af nedenstående tekst:

Tekst:
Lærer og censor ved Vesthimmerlands Gymnasium i Aars måtte igen i dag ty til topkarakteren 12. Jesper Gravholts fortolkning af Helle Helles novelle, "Der findes ikke flere sennepsmarker i Danmark" var lige i øjet. Med 12-tallet i mundtlig dansk er Jesper oppe på i alt 12 12-taller på eksamensbeviset, og da han har et ekstra fag på A-niveau, kan han gange gennemsnittet, altså 12, med 1,03. Det giver præcis 12,36. Og dermed kan den nybagte HF-student meget vel løbe med titlen Danmarks dygtigste student. Jespers forældre og kæreste boblede næsten over af stolthed, da det sidste 12-tal var i hus, og de kunne overrække de medbragte blomster. - Den sidste halvanden måned har han virkelig knoklet for det. Jeg er meget glad på hans vegne, sagde Viktoria Boyding og belønnede kæresten og superstudenten med kys og kram. Jesper Gravholt tog det hele med knusende ro, og glæder sig allermest til, at han igen får tid til at spille rockmusik i sit band Dawnbreak. - Selvfølgelig er jeg meget glad for de gode karakterer, og der gik da også lidt sport i det til sidst, men i princippet kan jeg ikke bruge karaktererne til noget. Jeg vil forsøge at leve af rockmusikken, siger den læderjakkeklædte HF-student og tager et hvæs af sin smøg.

Referat:
Jesper Gravholt har formentlig landets bedste gennemsnit ved en HF og studentereksamen. Nu vil han spille rockmusik.